Sezonul de primăvară al Ligii a III-a s-a reluat sâmbătă după amiază, cu meciurile etapei a XVI-a. În Seria I s-au disputat doar trei meciuri, în condițiile în care Viitorul Darabani, și mai nou, Foresta, s-au retras din campionat. Îmbucurător este că cele două formații sucevene rămase pe tabloul de concurs au obținut victorii.
Astfel, Bucovina Rădăuți a trecut cu scorul de 2-0, pe teren propriu, de Aerostar Bacău, cu ajutorul reușitelor semnate de Florescu (23) și Serediuc (61). În urma acestui succes formația antrenată de Ovidiu Murariu a urcat pe primul loc în clasament, profitând de eșecul înregistrat în propriul fief de CSM Bacău, 0-2 cu Știința Miroslava.
De asemenea, Șomuz Fălticeni s-a impus cu 3-2, în deplasare, în fața celor de la Rapid Brodoc. Gazdele au deschis scorul în startul întâlnirii, prin Diaconu, însă trupa pregătită de Daniel Stoica a întors soarta partidei până la pauză, prin golurile marcate de Julei (17, din penalty), și Savin (23, 38). Scorul final a fost stabilit de Ponea, în minutul 75.